Meer bekend oor Kirkwood-plaasmoordDuaene Truter. Agri Oos-Kaap het gesê hy is diep bedroef oor die moord op Duaene Truter (51) Sondagaand in die Kirkwood-distrik. Alfonso van Niekerk, voorsitter van Agri Oos-Kaap se landelike veiligheidskomitee, het gesê Truter was een van die plaasbestuurders op Dunbrody Estates, Unifrutti se sitrusplaas in die Sondagsriviervallei. Truter, sy vrou en seun was omstreeks 19:00 tuis toe ŉ onbekende man die huis binnegekom het, volgens kapt. Gerda Swart, woordvoerder van die polisie. Pa en seun kon glo daarin slaag om die verdagte te oorrompel waarna nog twee verdagtes skielik die huis binnegekom het. Volgens Swart het een van dié verdagtes Truter verskeie kere met ŉ mes gesteek voor die verdagtes van die toneel gevlug het. Truter is na ŉ plaaslike hospitaal gehaas waar hy later aan sy beserings beswyk het. Die Truters se dogter was nie tuis ten tyde van die voorval nie. Volgens Swart is ŉ taakspan onmiddellik op die been gebring om ŉ soektog na die verdagtes van stapel te stuur. “Daar word beweer die verdagtes het balaklawas gedra ten tyde van die aanval. Dit is in dié stadium nie duidelik of enigiets tydens die voorval gesteel is nie.” Die polisie ondersoek ŉ saak van moord en roof. Enigiemand met inligting oor die voorval word versoek om AO Morné van Tonder by 082 441 7738 of die Kirkwood-polisie by 042 230 7600 te bel.